tartuNLP/wikipedia-smugri-20251201 huggingface dataset:
Sanni Utriainen

Sanni Marja Anniina Utriainen (s. 5. helmikuuta 1991 Nokia) on suomalainen keihäänheittäjä. Utriainen edustaa Tampereen Pyrintöä edustettuaan aikaisemmin Nokian Urheilijoita. Häntä valmentaa Matti Närhi. Aikaisemmin häntä valmensi isänsä Esa Utriainen, joka on entinen keihäänheittäjä.
Ura.
Kalevan kisoissa Utriainen voitti Suomen mestaruuden Kajaanissa 2010. Vuonna 2015 hän sai hopeaa ja vuosina 2012, 2013 ja 2017 pronssia.
Utriainen voitti kultaa alle 20-vuotiaiden MM-kisoissa 22. heinäkuuta 2010 Kanadan Monctonissa. Hän heitti viimeisellä heitollaan voittotuloksen 56,69 m, joka oli tuolloin myös hänen oma ennätyksensä. Vuonna 2009 Utriainen sijoittui yhdeksänneksi alle 20-vuotiaiden EM-kilpailuissa Novi Sadissa. Suomi–Ruotsi-maaottelussa 2010 Utriainen otti lajivoiton uudella ennätyksellään 57,26. 9. kesäkuuta 2011 hän heitti Lahdessa uuden ennätyksensä, 58,24 metriä.
Alle 23-vuotiaiden EM-kilpailuissa Ostravassa 2011 Utriainen sijoittui neljänneksi. Toukokuussa 2012 Utriainen heitti Loughboroughissa ennätyksekseen 58,74. Pari viikkoa myöhemmin hän paransi ennätystään Leverkusenissa lukemiin 59,31 ylittäen samalla Lontoon olympialaisten B-rajan. Tulos on myös 22-vuotiaiden Suomen ennätys. Helsingin EM-kilpailuissa 2012 Utriainen selviytyi finaaliin sijoittuen yhdenneksitoista tuloksella 55,14. Lontoon olympialaisissa 2012 Utriainen ei selviytynyt finaaliin jäätyään karsinnassa ilman tulosta.
Kauden 2012 jälkeen Utriainen siirtyi edustamaan Tampereen Pyrintöä. Hän sijoittui alle 23-vuotiaiden EM-kilpailuissa Tampereella 2013 kuudenneksi. Utriainen heitti ennätyksensä 60,08 Lappeenrannassa kesäkuussa 2015. Elokuussa hän paransi ennätystään lukemaan 63,03 Kuortaneen Eliittikisoissa ja ylitti tulosrajan Pekingin MM-kisoihin. Hän karsiutui loppukilpailusta Pekingin MM-kilpailuissa 2015 ja Amsterdamin EM-kilpailuissa 2016. Rion olympialaisissa 2016 Utriainen jäi karsintakilpailun viimeiseksi tuloksella 53,42, eikä päässyt loppukilpailuun.
Hän oli tauolla heittämisestä henkisten syiden vuoksi puolitoista vuotta vuosina 2017–2019 ja jatkoi jälleen heittouraansa kesällä 2019.
Muuta.
Sanni Utriaisen isä on entinen keihäänheittäjä Esa Utriainen ja äiti uimari Päivi Utriainen. Kirjailija Jenni Janakka on hänen sisarensa.
Utriainen valmistui keväällä 2010 liikuntaneuvojaksi Varalan urheiluopistosta. Hän on toiminut työkseen paikallisradiojuontajana, järjestyksenvalvojana ja rakennustyöläisenä.
Vuonna 2011 Utriainen valittiin Suomen urheilugaalassa Vuoden nuoreksi urheilijaksi.
Utriainen osallistui Suomen Big Brotheriin syksyllä 2021.
"10 parhaan tuloksen keskiarvo 59,54"
Ljudmila Anokina

Ljudmila Grigorjevna Anokina (; 21. marraskuuta 1919 – 13. heinäkuuta 2012) oli Neuvostoliittoa edustanut yleisurheilija, joka kilpaili keihäänheitossa. Hän voitti hopeaa Oslon EM-kisoissa 1946 tuloksella 45,84 metriä.
Bryan McCullough

Bryan McCullough (s. 22. heinäkuuta 1983 Salisbury, Pohjois-Carolina, Yhdysvallat) on yhdysvaltalainen koripalloilija. Hän pelaa joukkueessaan heittävän takamiehen sekä pienen laitahyökkääjän pelipaikoilla.
Pohjois-Carolinan yliopistosta keväällä 2005 valmistunut McCullough on pelannut urallaan Romanian ja Unkarin pääsarjoissa sekä Saksan 2. Regionalligassa. McCullough oli koeajalla Korisliigan KTP-Basketissa vuonna 2010, mutta ei saanut sopimusta.
Adolphe Granier de Cassagnac

Adolphe Bernard Granier de Cassagnac (12. elokuuta 1806 Avéron-Bergelle – 31. tammikuuta 1880) oli ranskalainen lehtimies, poliitikko, historioitsija ja Paul Adolphe Marie Prosper Granier de Cassagnacin isä.
Granier de Cassagnac aloitti lehtimiehenä Victor Hugon suojassa kirjallisuuden kriitikkona, mutta kääntyi poliittisen journalismin puolelle. 1840-luvulla hän oli toimittajana monessa lehdessä, kuten "L'epoque", "Le pays" ja "L'ordre". Hän oli jyrkästi konservatiivinen. Alkuun hän oli poliittiselta kannaltaan orléanisti ja prinssi Louis Napoleonin vastustaja, mutta vuoden 1848 jälkeen hän liittyi prinssin puolelle ja kääntyi keisarikunnan puolustajaksi. Granier de Cassagnac oli jäsen lainsäätävässä parlamentissa 1852–1870. Vuosina 1876 ja 1877 hänen valittiin kamariin bonapartistina.
Vuonna 1838 Granier de Cassagnac julkaisi teoksen "Histoire des classes ouvrières et des classes bourgeoises", jonka mukaan proletaarit olivat ali-ihmisiä ja lähtökohtaisesti erilaisia kuin porvarit. Hänet lasketaan toisen luokan historioitsijaksi, mutta kuitenkin François Guizotin seuraajaksi.
Numa Denis Fustel de Coulanges

Numa Denis Fustel de Coulanges (18. maaliskuuta 1830 Pariisi - 12. syyskuuta 1889 Massy) oli ranskalainen historioitsija. 
Hän oli bretagnelaista alkuperää. Hänet lähetettiin vuonna 1853 Ateenan ranskalaiseen kouluun, kun hän oli saanut koulutuksensa École normale supérieuressa. Ateenassa hän kirjoitti teoksen "Mémoire sur l'île de Chio". Hänestä tuli tohtori Ranskassa vuonna 1858 teoksillaan Vesta-kulttuurista ja roomalaisten Kreikan-valloituksesta. Vuosina 1860–1870 hän oli historian professorina Strasbourgin yliopistossa, missä hän julkaisi teoksen "La cité antique" (1864). Vuosina 1875–1889 Fustel de Coulanges oli École normale supérieuressä ja aloitti tämän jälkeen uransa keskiajan professorina Sorbonnessa. Vuosina 1875–1889 julkaistiin Fustel de Coulangesin neliosainen pääteos "Histoire des institutions politiques de l'ancienne France". Fustel de Coulanges puolusteli tässä teoksessa germaanien kansanvaelluksia. 
Fustel de Coulanges mukaan oli syvä kuilu indoeurooppalaisten ja semiittien välillä. Hänen teksteistään Action Française sai vaikutteita.
Nelson Panciatici

Nelson Panciatici (s. 26. syyskuuta 1988 Reims) on ranskalainen moottoriurheilija.
Ura.
Panciatici on aiemmin kilpaillut Formula Renault- ja Formula 3 -luokissa vuosina 2005-2008. Hän oli kahdesti Espanjan F3-sarjan toinen vuonna 2008. Vuonna 2009 Panciatici kilpaili Superleague Formula -sarjassa. Samana vuonna hän kilpaili GP2-sarjassa Durangolla saavuttamatta pisteitä. Vuonna 2010 Panciatici kilpaili Formula Renault 3.5 -sarjassa sijoittuen sarjan 12:nneksi. Vuonna 2011 hän jatkoi sarjassa sijoittuen loppupisteissä yhdeksänneksi. Vuodesta 2012 Panciatici on kilpaillut FIA World Endurance Championship -urheiluautojenluokassa. Vuosina 2012–2015 Panciatici on osallistunut Le Mansin 24 tunnin ajoon. 
Panciatici on ajanut myös kaksi MM-ralli kilpailua Monte Carlon rallissa vuosina 2012–2013.
François Guizot

François Pierre Guillaume Guizot (4. lokakuuta 1787 Nîmes – 12. syyskuuta 1874 Saint-Ouen-le-Pin) oli ranskalainen poliitikko ja historioitsija.
Guizot varttui porvarillisessa, protestanttisessa perheessä. 1800-luvun ensimmäisen puoliskon aikana hän oli Ranskan merkittävimpiä poliitikkoja. Lisäksi hän oli ensimmäisiä protestantteja, joka kohosi Ranskassa merkittävään valtiolliseen asemaan. 
Heinäkuun monarkian aikana Guizot oli konservatiivien johtaja. Vuosina 1832–1837 hän oli opetusministeri ja kirjoitti Guizot’n lain, joka takasi kaikille kansalaisille kirkosta riippumattoman peruskoulutuksen. Guizot valittiin vuonna 1836 Ranskan akatemiaan. Hän oli lyhyesti Englannissa suurlähettiläänä, ja palasi sitten Ranskaan ulkoministeriksi Jean-de-Dieu Soultin hallitukseen, jota Guizot käytännössä johti ikääntyneen Soltin rinnalla tai sijasta. Guizot oli oman hallituksensa johdossa vuosina 1847–1848. Hän joutui pääministerikaudellaan toistuvasti vastaamaan vaatimuksiin yleisen äänioikeuden voimaan saattamisesta. Guizot ei voinut siihen myöntyä, koska hän piti yleistä äänioikeutta anarkiaan verrattavana asiana. 
Aikalaisten mielestä Guizot oli arvoituksellinen ja vaikeasti lähestyttävä henkilö. Hän uskoi järkeen, maltillisuuteen ja logiikkaan, joita hän pyrki noudattamaan myös politiikassaan. Hänen tyylinsä esiintyä oli kylmä ja eleetön, eikä hän saanut sillä ainakaan lisää suosiota. Kuuluisaksi on tullut Guizot’n tokaisu niille, jotka valittivat äänioikeuteen oikeuttaneen tulorajan olleen liian korkea: ”Rikastukaa!” Toisaalta hänen älykkyyttään arvostettiin: Adolphe Thiers totesi, että Guizot pystyy mihin tahansa. Guizot oli kuitenkin sokea näkemään sen, että jotkut hänet työtovereistaan olivat korruptoituneita. Nykyään tutkijat arvostavat hänen talouspolitiikkaansa, joka mahdollisti teollistumisen ja talouskasvun.
Kotikuri

Kotikuri tarkoittaa talon isännän oikeutta ja velvollisuutta huolehtia palvelusväkensä ja lastensa hyvistä tavoista ja käytöksestä.
Vuonna 1664 vahvistettiin Ruotsissa isännän oikeus kurittaa palvelijoitaan. Lisäksi kirkolliset säädökset ohjasivat perheen sisäisiä suhteita. Vuoden 1664 asetus heijasti voimakkaasti näkemystä, että kaikki oli saatava isännän valvonnan ja vastuun alle. Isännän velvollisuus oli kurittaa lapsiaan, ja hänen oli huolehdittava heidän tapojensa puhtaudesta. Jokapäiväisessä elämässä, työssä, kasvatuksessa ja hyvien tapojen ylläpidossa valtaa käytettiin näin talojen seinien sisäpuolella, sillä isäntä ratkaisi, milloin ja miten kotikuria harjoitettiin. Esivalta salli hänen käyttää mahtiaan niin kauan, kun kaikki meni hyvin. Jos perheenpää epäonnistui kotikurin ylläpidossa, viranomaiset puuttuivat asiaan armotta.
Englannin yleinen laki salli aikoinaan lasten kohtuullisen ruumiillisen kurituksen sekä kotona että koulussa. Vuonna 1904 säädetty "Laki lapsiin kohdistuvasta julmuudesta" salli edelleen alaikäisten kohtuullisen kurituksen, kun siihen oli aihetta. Samoin aviomies sai kurittaa vaimoaan. Tämä poistettiin laista vuonna 1891.
Oksipurinoli

Oksipurinoli eli alloksantiini (C5H4N4O2) on pyrimidiinijohdannainen ja kihtilääkkeenä käytettävän allopurinolin aineenvaihduntatuote. Yhdiste on allopurinolin tavoin ksantiinioksidaasientsyymin estäjä.
Biologinen rooli.
Oksipurinolia muodostuu allopuriinista ksantiinioksidaasin vaikutuksesta. Oksipurinoli muodostaa kompleksiyhdisteen ksantiinioksidaasiin liittyneiden molybdeeni-ionien kanssa ja estää siten entsyymin toiminnan. Oksipurinoli metaboloituu ainoastaan munuaisissa ja sen puoliintumisaika on noin vuorokausi. Oksipurinolin erittymiseen virtsaan vaikuttavia lääkeaineita ovat esimerkiksi losartaani ja furosemidi.
Oksipurinoli voi aiheuttaa virtsakiviä erityisesti Lesch–Nyhanin oireyhtymää sairastavilla ihmisillä. Oksipurinolikivissä on usein mukana myös ksantiinia ja virtsahappoa. Kalsiumoksalaattikivissä oksipurinolia ei ole havaittu.
Käyttö kemiassa.
Oksipurinolia voidaan syntetisoida virtsahaposta. Sitä voidaan käyttää valmistettaessa muita yhdisteitä synteettisesti. Yhdistettä voidaan käyttää myös analyyttisessä kemiassa heksamiinin eli heksametyleenitetramiinin pitoisuuden määrittämiseen spektrofotometrillä.
Peter Allen Vogt

Peter Allen Vogt on yhdysvaltalainen näyttelijä, joka on esiintynyt esimerkiksi televisiosarjassa "Hannah Montana".
Ubuntu One

Ubuntu One oli Canonicalin ylläpitämä tiedostojen synkronointisovellus. Sovellus mahdollisti tiedostojen tallennuksen pilveen ja synkronoinnin useiden tietokoneiden ja pilvitallennuksen välillä. Canonical lopetti Ubuntu Onen kesällä 2014. Muita samankaltaisia palveluita ovat esimerkiksi Dropbox, Microsoftin OneDrive, Googlen Google Drive ja Applen iCloud.
Ominaisuudet.
Ubuntu One synkronoi muiden pilvipalvelujen tapaan tiedostot käyttäjätiliin linkitettyjen laitteiden välillä. Jos käyttäjä esimerkiksi muokkaa tiedostoa tietokoneellaan, tiedosto lähetetään pilveen. Seuraavan kerran kun puhelin yhdistetään pilveen (jos puhelin on päällä, siirto tapahtuu heti), puhelin tarkistaa pilvestä uudet tiedostot ja vanhoihin tehdyt muutokset, ja lataa ne sitten puhelimeen. Pilvitallennustilaa on maksuttomasti 5 gigatavua. Maksamalla kuukaudessa 2,99$ eli noin 2,4 euroa tai vuodessa 29,99$ eli noin 24 euroa tallennustila kasvaa 20 gigatavuun.
Musiikinsynkronointi eli "Music Streaming" sisältää 20 gigatavun tallennustilan lisäksi myös musiikin suoratoistopalvelun, ja maksaa 3,99$ eli noin 3,2 euroa kuukaudessa tai 39,99$ eli noin 32 euroa vuodessa.
Itse synkronointiohjelman tietokoneversio on ohjelmoitu Pythonilla.
Ubuntu Onen tiedostosynkronointi on saatavilla Ubuntulle, Arch Linuxille, Androidille, iOS:lle, OS X:lle ja Windowsille. Lisäksi musiikinsynkronointi on saatavilla iOS:lle ja Androidille. Tuetut versiot Ubuntussa ovat 9.10 ja sen jälkeiset versiot ja Windowsissa XP, Vista ja 7. Mac OS X -versio toimii 10.6 ja uudemmissa versioissa.
Myös Nokia N9:lle on saatavilla Canonicalin työntekijän epävirallinen versio, joka on kuitenkin vasta varhaisessa kehitysvaiheessa.
Historia.
Ubuntu One julkaistiin 2009, jolloin palvelussa oli 2 gigatavua tallennustilaa. Vuoden 2011 elokuussa tallennustila kasvoi viiteen gigatavuun. Samalla Canonical ilmoitti, että palvelulla on yli miljoona käyttäjää.
Huhtikuun 2014 alussa Canonical ilmoitti lopettavansa palvelun kesäkuun alussa. Ubuntu One ei ole enää integroituna Ubuntu 14.04 -jakelussa ja lopettamisen yhteydessä koodi avataan.
Sovelluskehittäjät.
Ubuntu Onen tiedonsiirtomenetelmistä on saatavilla sovellusrajapinta kehittäjille, jota he voivat käyttää Ubuntu Onen integroimiseen omiin sovelluksiinsa tai kehittää uusille alustoille synkronointiohjelmia. Sovellusrajapinta on saatavilla tiedostosynkronoinnille, musiikinsynkronoinnille ja käyttäjätilin hallinnalle.
Vastaanotto.
Ubuntu Onen tiedostonsynkronointi on saanut App Storessa, Google Playssa ja Chrome Web Storessa. kaikissa 4,5 tähteä viidestä.
Ubuntun yhteisö on kritisoinut Canonicalia siitä, että Ubuntu Onen palvelinympäristön lähdekoodi on suljettua ja ohjelmisto kaupallinen. Myös Kubuntulle suunnitellun version puutetta on kritisoitu.
Virve Roolaid

Virve Põldsam (o.s. Aoveer, ent. Roolaid, s. 2. marraskuuta 1933) on Neuvostoliittoa edustanut yleisurheilija, joka kilpaili keihäänheitossa. Hän voitti hopeaa Bernin EM-kisoista 1954 tuloksella 49,94 metriä.
Põldsam voitti keihäänheitossa Viron mestaruuden vuosina 1952, 1957, 1960, 1961, 1963, 1965 ja 1970. Hän paransi Viron keihäänheittoennätystä 11 kertaa vuosina 1952–1963, ensimmäinen ennätys oli 43,70 ja viimeinen 56,47. Keihäänheiton maailmantilastossa hän oli toisena 1954, 1955, 1956 ja 1962 ja kolmas 1963.
Red Silent Tides

Red Silent Tides on Elvenkingin kuudes studioalbumi, joka julkaistiin 17. syyskuuta 2010.
Tuotanto.
Levyä äänitettiin Saksassa maaliskuusta huhtikuulle. Yhtye julkaisi myöhemmin äänityksistä päiväkirjaa kuvien kanssa. Toukokuussa suoritettiin muutamia lisä-äänityksiä Italiassa, minkä jälkeen albumin 11 kappaletta miksattiin kesän aikana. Kesäkuussa kuvattiin myös yhtyeen kappaleesta ”The Cabal” uusi musiikkivideo, joka julkaistiin 1. heinäkuuta äänitiedostona. Levyn kannen on tehnyt Samuel Araya.
Koman Coulibaly

Koman Coulibaly (s. 4. heinäkuuta 1970 Bamako, Mali) on malilainen jalkapalloerotuomari. Varsinaiselta ammatiltaan hän on sijoitusneuvoja. Hän tuomitsi ensimmäisen kansainvälisen ottelun 19. huhtikuuta 2000, kun Mali ja Burkina Faso kohtasivat. Coulibaly puhuu kolmea kieltä, bambaraa, ranskaa ja englantia. Coulibaly on tuominnut monissa eri turnauksissa, kuten Afrikan Mestarien liigassa, MM-kilpailuissa 2010 sekä Afrikan-mestaruuskilpailuissa.
Jalkapallon MM-kilpailut 2010.
Coulibaly tuomitsi MM-kilpailuissa yhden ottelun, alkusarjan ottelun Yhdysvaltain ja Slovenian välillä. Ottelussa Coulibaly hylkäsi USAn maalin paitsiona, joka myöhemmin todettiin olleen virheellinen päätös. Samassa ottelussa Colibaly antoi keltaisen kortin Robbie Findleylle, joka joutui näin jättämään seuraavan ottelun väliin. Syy varoitukselle oli käsivirhe, mutta myöhemmin todettiin, että pallo pelattiin Findleyn käteen ja varoitus oli näin aiheeton. Coulibaly ei tuominnut enempää otteluja MM-kilpailuissa.
Gerrit de Veer

Gerrit de Veer (noin 1570 – noin 1598) oli alankomaalainen laivatimpuri, joka osallistui tutkimusmatkailija Jacob van Heemskerkin ja Willem Barentsin retkelle Koillisväylän etsimiseksi Jäämereltä 1596–1597. De Veer piti päiväkirjaa, ja kuvaili ensimmäisenä Novaja Zemljalla havaitun niin sanotun Novaja Zemlja -efektin, heijastusilmiön, jossa aurinko näyttää jo nousseen, vaikka on vielä useita asteita taivaanrannan alapuolella. Ensimmäisenä eurooppalaisena de Veer kuvaili A-vitamiinin yliannostusta ihmisen syötyä jääkarhun maksaa.
De Veer löysi Huippuvuorilta pesiviä valkoposkihanhia vuonna 1596. Koska lajin muuttoa ei tuolloin vielä tunnettu, Britanniassa oli kuviteltu valkoposkihanhien syntyvän meressä kelluvista havupuiden pölkyistä. Tarinan kirjasi walesilainen Giraldus Cambrensis noin vuonna 1186. Tarinasta tuli ajan mittaan niin uskottava, että se esiintyy 1500-luvun tietokirjailijoiden, kuten William Turnerin, Konrad von Gesnerin ja Aldrovandin, teoksissa. Mainittakoon, että 1200-luvulla elänyt Fredrik II piti tarinaa silkkana hölynpölynä. De Veerin havainnon jälkeen myytti haudattiin nopeasti, mutta hanhenkaulaa tarkoittava "barnacle" esiintyy edelleen valkoposkihanhen englanninkielisessä nimessä "Barnacle Goose".
Brett Helquist

Brett L. Helquist (s. 1966) on yhdysvaltalainen kuvittaja, joka tunnetaan parhaiten työstään "Surkeiden sattumusten sarja" -lastenkirjojen kuvittajana.
Helquist asui lapsuudessaan Arizonassa, Utahissa ja New Mexicossa. Hän opiskeli Brigham Youngin yliopistossa kuvittamista ja valmistui BFA-tutkinnon kera. Valmistumisensa jälkeen Helquist pääsi kuvittaja Robert Neubeckerin harjoittelijaksi ja muutti vuonna 1993 New Yorkiin, missä hän asuu edelleen. Vuosien ajan hän teki kuvituksia sanoma- ja aikakauslehtiin ja työskenteli graafisena suunnittelijana kirjanpitoyrityksessä. Todettuaan ettei pitänyt silloisesta työstään Helquist päätti yrittää lastenkirjakuvittajaksi ottaen kuukauden vapaata työstääkseen portfoliotaan. Sen jälkeen hän sai lähes välittömästi pestin ensimmäisen "Surkeiden sattumusten sarja" -kirjan kuvittajana. Helquistin töitä on julkaistu muun muassa New York Timesissa ja lastenlehti Cricketissä.
Kolmentoista "Surkeiden sattumusten sarja" -kirjan lisäksi Helquist on kuvittanut myös monia muita lastenkirjoja, kuten:
Brett kirjoitti ja kuvitti myös kirjan "Roger, the Jolly Pirate", , joka julkaistiin vuonna 2004.
Helquist on myös tehnyt uudet kannet uusille painoksille "Green Knowe" -sarjan kirjoista.
Ricardo Risatti

Richardo Caíto Risatti (s. 27. syyskuuta 1986 Buenos Aires, Argentiina) on argentiinalainen moottoriurheilija.
Ura.
Hän on kilpaillut Formula 3 Sudamericana sarjassa vuosina 2001-2002, Espanjan F3 mestaruussarjassa vuosina 2003-2006, World Series by Renault ja GP2 sarjassa vuonna 2007 ja FIA GT ja TC2000 sarjassa vuonna 2008. Risatti voitti F3 sarjan mestaruuden vuonna 2006. Risatti saavutti GP2 urallaan yhden pisteen, joka tuli Italian kilpailusta. Vuodesta 2008 lähtien Risatti on kilpaillut Argentiinan Touring Car sarjassa.
Hymn of the Seventh Galaxy

Hymn of the Seventh Galaxy on fuusiojazz-yhtye Return to Foreverin kolmas studioalbumi, joka julkaistiin vuonna 1973.
Kappaleet.
Kaikki kappaleet kirjoittanut Chick Corea, ellei toisin mainittu.
Marion Lüttge

Marion Lüttge (omaa sukua Gräfe, s. 25. marraskuuta 1941 Leipzig) on saksalainen entinen yleisurheilija, joka kilpaili keihäänheitossa. Aktiiviurallaan hän edusti Itä-Saksaa. Lüttge voitti kultaa Budapestin EM-kisoissa 1966 tuloksella 58,74 metriä. Hän voitti maansa mestaruuskilpailut kolmesti, vuosina 1962, 1963 ja 1966.
Lüttge meni naimisiin moukarinheittäjä Friedrich Lüttgen kanssa vuonna 1963.
Amerikanpikkuhaikara

Amerikanpikkuhaikara ("Ixobrychus exilis") on amerikkalainen haikaralaji.
Levinneisyys ja elinympäristö.
Amerikanpikkuhaikarat pesivät marskimailla alueella, joka ulottuu eteläisestä Kanadasta pohjoiseen Argentiinaan.
Euroopassa lintu on havaittu ainakin kerran; Islannissa syyskuussa 1970. Lisäksi Marokosta on yksi havainto maaliskuulta 1988. 
Elintavat.
Amerikanpikkuhaikarat ovat piilottelevia lintuja, jotka mieluummin pakenevat jalkaisin piilotellen kasvillisuuden seassa kuin lentäen. Lintu onkin helpompi kuulla kuin nähdä.
Lisääntyminen.
Amerikanpikkuhaikara munii hyvin piilotettuun, osmankäämeistä ja muista marskimaiden kasveista rakennettuun pesään 4 tai 5 munaa, joita molemmat emot hautovat.
Laji pesii yleensä kahdesti kesässä.
Ravinto.
Amerikanpikkuhaikarat syövät kaloja ja hyönteisiä, joita ne nappaavat nokallaan nopein iskuin.
IJ (kirjain)

IJ (ij) on hollannin kielessä käytettävä digrafi tai ligatuuri, jota käytetään itsenäisen kirjaimen tavoin. Esimerkiksi sanan alussa, jos käytetään isoa alkukirjainta, koko yhdistelmä kirjoitetaan isolla. Ligatuuri ij rinnastetaan aakkostuksessa yleensä kirjainyhdistelmään "ij" tai kirjaimeen y. Sen äännearvo hollannissa on . 
IJ kirjoitetaan yleensä koneellisesti näppäilemällä I ja J peräkkäin, mutta se on olemassa Unicode-standardissa myös erillisinä merkkeinä (U+0132 suuraakkonen Ĳ, U+0133 pienaakkonen ĳ), mutta näiden käyttöä ei nykyään suositella.
Esimerkkejä.
Taos

Taos [ˈtaʊs] on kunta Yhdysvalloissa New Mexicon osavaltion pohjoisosassa Taosin piirikunnassa. Kaupungin pinta-ala on 14,7 km² ja asukasluku on noin 5 731 (2013). Kaupunki on saanut nimensä lähellä sijaitsevan vanhan intiaaniyhteisön Pueblo de Taosin mukaan.
Historia.
Paljon ennen eurooppalaisia siirtolaisia Taos Pueblo (Pueblo de Taos) oli pitkään ollut sekä pueblo- että tasankointiaanien tärkeä kauppapaikka. 
Espanjalaiset saapuivat alueelle 1541. Francisco de Barrionuevo oli ensimmäinen eurooppalainen, joka vieraili alueella. Espanjalaiset tutustuivat korkeisiin pueblorakennelmiin ja alueen tiwa-intiaaneihin historiallisessa Taos Pueblossa. 1600-luvun puolivälin tienoilla jotkut harvat espanjalaiset perustivat tiluksiaan alueelle. Kuuluisin näistä uudisasukkaista oli Don Fernando de Chávez. 
Taosin kaupunki alkoi kehittyä nykyisen Taos Plazan ympärille noin vuonna 1615. Taosissa oli tuolloin espanjalainen pormestari (esp. alcalde). 
Espanjalaisten antama nimi "Taos" muistuttaa läheisesti tiwa-intiaanien sanaa "Tua-tah". Taosin intiaanien mukaan espanjalaiset eivät osanneet lausua kylän nimeä Tua-tah, vaan kutsuivat sitä nimellä Taos. 
Maantiede.
Taos sijaitsee Sangre de Cristo Mountains -vuorten juurella.
Taosin kesät ovat kuumat, talvet viileät. Lämpimintä on heinäkuussa, kylmintä tammikuussa. Ylin mitattu lämpötila on 37 °C (vuonna 2003) ja alin −33 °C (vuonna 1971). 
Historialliset kohteet ja turismi.
Taosissa on yli 20 kohdetta, jotka on otettu suojelunarvoisten kohteiden luetteloon (National Register of Historic Places).
Pueblot.
Noin 1,6 kilometriä Taosista pohjoiseen sijaitsee noin 1 000 vuotta vanha Taos Pueblo. Taos Pueblo on otettu Unescon ylläpitämään maailmanperintöluetteloon. Picuris Puebloon on matkaa noin 30 kilometriä.
Taosin taiteilijayhdyskunta.
Syyskuussa 1898 newyorkilaiset taiteilijat Ernest Blumenschein ja Bert Phillips huomasivat Taos Valleyn luonnonkauneuden. Tutustuttuaan eurooppalaisiin taiteilijayhdyskuntiin he päättivät perustaa vastaavanlaisen Taosiin. Vuoteen 1915 mennessä kuusi ammattitaiteilijaa oli asettunut Taosiin, josta tuli yksi Yhdysvaltain merkittävimmistä taiteilijayhdyskunnista. 
Muut historialliset kohteet.
Taos Plaza -aukio on kaupungin historiallisen kaupunginosan (Taos Downtown Historic District) keskus.
Aukion länsipuolella on Our Lady of Guadalupe Church. Aukion pohjoispuolella sijaitsevat Taos Art Museum, Governor Charles Bent House ja Taos Inn. Aukion itäpuolella on Kit Carson House.
Suomen kantelemuseo

Suomen kantelemuseo sijaitsee Palokan pelimannitalossa Jyväskylässä, jossa se aloitti toimintansa vuonna 2009. Museossa on esillä soittimia ja tietoa koko kanteleen levinneisyysalueelta, mutta museon painopiste on kuitenkin Keski-Suomen kanteleperinteellä. Museon on perustanut soitintutkija Kari Dahlblom (1955–2017). Museo aloitti 40 kanteleen kokoelmalla, ja vuonna 2021 siellä oli soittimia noin 160. 
Kantelemuseon harvinaisuuksia ovat muun muassa mestaripelimanni Arvi Pokelan kantele, jonka on rakentanut saarijärveläinen Juho Tamminen ja Tuure Peltosen rakentama kaksoiskantele Uuraisilta sekä Haapaveden Pasi Jääskeläisen kantele.
Palokan Pelimannitalon omistaa Jyväskylän seudun Kansanmusiikkiyhdistys.
58 (luku)

58 (viisikymmentäkahdeksan) on luonnollinen luku, jota edeltää luku 57 ja seuraa luku 59.
69 (luku)

69 (kuusikymmentäyhdeksän) on luonnollinen luku, jota edeltää luku 68 ja seuraa luku 70.
SS Volo

SS Volo oli Ellerman's Wilson Linen rahtialus, joka laskettiin vesille 1938 Swan Hunter and Wigham Richardsonin telakalta Newcastlessa. Saksan laivaston sukellusvene "U-75" upotti aluksen torpedoimalla 28. joulukuuta 1941 Välimerellä.
Palvelus.
Toisessa maailmansodassa alus matkasi useassa saattueessa pääasiassa kotimaan ja Välimeren välillä. Alus lähti 9. heinäkuuta Aleksandriasta operaatio Hatsin saattueen mukana Maltalle. Saattueen jouduttua 30. heinäkuuta voimakkaaseen ilmahyökkäykseen saattueeseen kuulunut "SS Cornwall" vaurioitui pahoin. "HMS Diamond" ja "HMS Dainty" saattoivat 1. elokuuta jäljellä olleet "SS Volon" ja laivaston tankkerin "HMS Plumleafin" Valettan satamaan.
Aluksen viimeiseksi matkaksi jäi joulukuussa 1941 saattue ME8, jonka alukset kulkivat painolastissa Tobrukista Aleksandriaan. Saattue joutui 28. joulukuuta varhain aamulla sukellusveneen "U-75" maaliksi, joka ilmoitti upottaneensa kaksi alusta ja vaurioittaneensa kolmatta. Viesti oli sukellusveneen viimeinen, koska se upposi kaksi ja puolituntia myöhemmin "HMS Legionin" ja "HMS Kiplingin" metsästyksen tuloksena (). Sukellusveneen uhrina tuhoutui kuitenkin ainoastaan "SS Volo", joka upposi 80 kilometriä Mersa Matruhista luoteeseen vieden mukanaan aluksen päällikön George Ronald Whitfieldin, 20 merimiestä ja kolme tykkimiestä. Maihinnousualus "HMS LCT-11" pelasti yhdeksän merimiestä ja viisi tykkimiestä kuljettaen pelastetut Aleksandriaan.
Andrea Ranocchia

Andrea Ranocchia (s. 16. helmikuuta 1988 Assisi, Italia) on italialainen jalkapalloilija, pelipaikaltaan keskuspuolustaja. Hän on pituudeltaan 195-senttimetrinen. Hän edustaa Serie A:ssa pelaavaa Monzaa. Hän on aiemmin edustanut Serie A:ssa Baria, Genoaa, Sampdoriaa ja Internazionalea sekä Englannin Valioliigassa Hull Cityä.
Ranocchia on pelannut Italian maajoukkueessa 21 ottelua vuosina 2010–2016.
Nomad

Nomad on puolalainen death metal -yhtye, jonka on perustanut Patrick Bleyzabel vuonna 1994 Opocznossa, Puolassa. Vuoteen 2007 mennessä yhtye on julkaissut neljä studioalbumia ja yhden demon.
Treidaaja

Treidaaja tarkoittaa henkilöä, joka ostaa ja myy finanssi-instrumentteja kuten esimerkiksi osakkeita, joukkovelkakirjoja, raaka-aineita ja johdannaisia.
Meklari joka yksinkertaisesti täyttää osto- ja myyntimääräyksiä sekä toimeenpanee annettuja ohjeita, ei ole treidaaja.
Tljaratan piiri

Tljaratan piiri (; avaariksi ЛъаратӀа район, "Larata raion") on kunnallinen itsehallintoalue Dagestanin tasavallassa Venäjällä. Vuonna 1926 perustetun piirin pinta-ala on 1611,5 neliökilometriä. Asukkaita on 23 100 henkeä (vuonna 2010).
Tljaratan piiri sijaitsee Dagestanin keskiosan vuoristoseudulla. Se rajoittuu lännessä Bežtan osa-alueeseen ja Tsuntan piiriin, pohjoisessa Tsumadan ja Šamilin piireihin, lännessä Tšarodan piiriin sekä etelässä Azerbaidžaniin ja Georgiaan.
Piiriin kuuluu 18 maalaiskuntaa: Gerel, Gvedyš, Hadijal, Hidib, Hindah, Kamiluh, Kardib, Kolob, Kosob, Kutlab, Mazada, Natšada, Saniortinski (keskuspaikka Tsumiluh), Šidib, Tljarata, Tohota, Tšadakolob ja Tšoroda. 
Hallinnollinen keskus on Tljaratan kylä, josta on 258 kilometriä tasavallan pääkaupunkiin Mahatškalaan. Asutuskeskuksia on yhteensä 89. Vuoden 2002 väestönlaskennan mukaan 99,1 % piirin asukkaista on avaareja. Kaupunkiväestöä ei ole.
Seudun pääelinkeino on karjanhoitoon keskittynyt maatalous.
Piirissä toimii 26 lastentarhaa, 64 koulua, 42 kulttuurilaitosta ja 35 kirjastoa.
Paikallislehtenä ilmestyy avaarinkielinen "Zahmatalul bairah" (”Työn lippu”).
Jongla

Jongla oli suomalainen laite- ja alustariippumattomaan mobiiliviestintään erikoistunut startup-yritys. Se tavoitteli käyttäjiä erityisesti kehittyvillä markkinoilla, kuten Kaakkois-Aasiassa, Afrikassa ja Etelä-Amerikassa. Sovellus oli saatavilla Android, Firefox OS, iOS ja Windows Phone -älypuhelimiin.
Yritys.
Jonglan perusti Suomessa Arto Boman, ja sen päämaja oli Helsingissä. Lisäksi yrityksellä oli toimisto Jakartalla, Indonesiassa. Työntekijöitä oli 24, joista suurin osa työskentelei Helsingissä. Yrityksen toimitusjohtaja oli Riku Salminen, ja sen omistavat joukko yksityisiä sijoittajia (kuten JSH Capital Oy, Ingman Finance Oy, Kontino Invest Oy and Holdington Ltd Oy) sekä yrityksen johto. Jonglan hallituksessa istuvat Juha Halttunen (puheenjohtaja), Arto Boman ja Henry Sjöman. Yhtiö sai kerättyä yhteensä 12 miljoonaa euroa pääomasijoituksina ja pääoman ehtoisina lainoina. Jongla valittiin Red Herring Top 100 Global -voittajaksi vuonna 2013, ja se sai sovelluksilleen Best Mobile Service in Finland 2013 ja App Awards 2014 -palkinnot.
Sosiaalinen pikaviestin.
Jongla esitteli kesäkuussa 2016 kolmannen sukupolven sovelluksensa nimellä Jongla - Social Messenger. Uudistetulla brändillä markkinoidussa applikaatiossa kerrottiin olevan uusia toiminnallisuuksia sekä uusi käyttöliittymä. Merkittävimmät uusista ominaisuuksista olivat lähellä olevien Jongla-käyttäjien yhteisö sekä lisätty mahdollisuus reagoida muiden käyttäjien profiileihin peukuin, hymyin ja sydämin. Jonglaa mainostetaan myös maailman keveimpänä pikaviestisovelluksena.
Jongla tarjosi keskeiset pikaviestiominaisuudet, kuten yksityisen ja ryhmäviestittelyn sekä tekstin, tarrojen, kuvien, paikkatietojen ja videoiden jakamisen. Jonglalla voi myös viestitellä kenen tahansa kanssa web-sovelluksen kautta. Se tarjosi myös persoonallisen ääniviestittelyominaisuuden, push-to-talk-ominaisuuden, johon oli integroitu erilaisia käyttäjän ääntä muuntavia suodattimia.
Jongla-sovellus käytti viestimiseen tekstiviestin sijasta mobiilidataa ja WiFi-yhteyttä. Sovellus oli ilmainen ladata ja käyttää, mutta se tarjosi myös interaktiivisia tarroja ostoksina sovelluksen sisällä.
Yrityksestä kirjoittivat artikkeleita muun muassa Forbes, CNBC Africa , Mobile Industry Review ja The Guardian Nigeria .
Konkurssi.
Yhtiön toiminta oli tappiollista useamman vuoden ajan. Yitys pyrittiiinkin pelastamaan hakeutumalla yrityssaneraukseen alkuvuodesta 2018. Yhtiö asetettiin lopulta konkurssiin maaliskuussa 2018.
Lukio (televisiosarja)

Lukio on Jarowskijn tuottama nuorten draamasarja, joka esitettiin Yle TV2-kanavalla 27. tammikuuta 2008 – 5. maaliskuuta 2008. Vuonna 2006 kuvattu sarja esitettiin uusintana 20. joulukuuta 2010 – 29. joulukuuta 2010.
Juoni.
Venla Virkkunen muuttaa Itävallasta muutaman vuoden jälkeen Suomeen ja aloittaa samassa lukiossa kaksoisveljensä Villen kanssa. Vanhemmat, Ville ja Veera-sisko olivat muuttaneet Suomeen jo muutama viikko aiemmin. Pian Venla kuitenkin huomaa, ettei lukio olekaan aivan sellainen, kuin hän luuli sen olevan. Venla näkee lukiossa monia epäkohtia ja ottaa asioiden korjaamisen vastuulleen. Sarjan aikana myös selvitetään kuka pahoinpiteli liikunnanopettaja Liikasen, sekä onko lukion rehtorilla jotain tekemistä Katariinan katoamisen kanssa.
Tunnusmusiikki.
Sarjan tunnusmusiikin on säveltänyt Jukka Immonen ja sen esittää Jenni Vartiainen. Kappale oli alun perin ehdolla Vartiaisen "Ihmisten edessä"-albumille, mutta se jäi kuitenkin albumikokonaisuudesta pois. Kappaleessa oli alun perin erilainen teksti, mutta Jenni kirjoitti itse sanat uudestaan, jotta se sopisi paremmin sarjan tunnelmaan.
Aurela Gaçe

Aurela Gaçe (s. 16. lokakuuta 1974 Llakatundi, Albania) on albanialainen laulaja. Gaçe on voittanut Festivali i Këngësin kolme kertaa vuosina 1999, 2001 ja 2010. Gaçe edusti Albaniaa vuoden 2011 Eurovision laulukilpailussa kappaleellaan "Feel the Passion". Esitys ei päässyt kilpailun semifinaalista finaaliin.
Lähteet.
Philadelphian pörssi

Philadelphian pörssi (Philadelphia Stock Exchange (PHLX), tunnetaan nykyisin nimellä NASDAQ OMX PHLX) on vanhin osakepörssi Yhdysvalloissa. Se perustettiin vuonna 1790. Sen omistaa nykyisin NASDAQ OMX ja se sijaitsee osoitteessa 1900 Market Street, Philadelphia Cityn sydämessä.
Bostonin pörssi

Bostonin pörssi (The Boston Stock Exchange (nykyisin NASDAQ OMX BX) on paikallinen pörssi, joka sijaitsee Bostonissa, Massachusettsissa. Se on kolmanneksi vanhin arvopaperipörssi Yhdysvalloissa ja se perustettiin vuonna 1834. 
2. lokakuuta vuonna 2007 Nasdaq osti Bostonin pörssin 61 miljoonalla Yhdysvaltain dollarilla.
Münchenin pörssi

Münchenin pörssi on Saksassa, Münchenissä sijaitseva pörssi, joka perustettiin vuonna 1830. Pörssiin on listautunut nykyisin yli 6300 arvopaperia.
Historiaa.
Münchenin pörssi perustettiin virallisesti vuonna 1869, mutta sen historia ajoittuu aina 1820-luvulle asti, jolloin arvopapereilla kauppaa käyvät treidaajat alkoivat tavata toisiaan säännöllisesti. Pörssi oli suljettu ensimmäisen maailmansodan aikana, mutta se avattiin uudelleen vuonna 1918. Pörssi fuusioitui Augsburgin pörssin kanssa vuonna 1935 muotoon baijerilainen pörssi (Bayerische Börse), ja nimettiin vuonna 2003 lopulta Münchenin pörssiksi yleisen käytännön perusteella, jonka mukaan pörssit nimetään sen kaupungin mukaan, jossa ne sijaitsevat.
Dan Schneider

Dan Schneider (s. 1966) on yhdysvaltalainen näyttelijä, käsikirjoittaja ja elokuva- sekä televisiotuottaja. Hän on luonut muun muassa Nickelodeonin televisiosarjat "Drake &amp; Josh", "iCarly", "Zoey 101" ja "Victorious".
Kööpenhaminan pörssi

Kööpenhaminan pörssi (The Copenhagen Stock Exchange tai CSE () on kansainvälinen kauppapaikka tanskalaisille arvopapereille. Kööpenhaminan pörssi oli 1800- ja 1900-luvuilla Tanskan keskeinen arvopaperien markkinapaikka. Se toimi vuoteen 1974 asti pörssitalossa Slotsholmenissa Kööpenhaminassa. Vuonna 1996 Kööpenhaminan pörssi menetti yksinoikeuden harjoittaa finanssipörssitoimintaa Tanskassa. Vuodesta 2007 lähtien se on ollut osa yhdysvaltalaista Nasdaqia ja sen nimi on nyt Nasdaq Copenhagen. Sitä sääntelee arvopaperikauppaa koskeva laki.
Historia.
Arvopaperikauppa on ollut olemassa Tanskassa jo 1700-luvulta lähtien. Ensimmäinen järjestäytynyt markkinapaikka syntyi kuitenkin vasta vuonna 1808 välittäjäasetuksen myötä. Se toimi pörssissä, joka oli alun perin perustettu tavarapörssiksi.
Noin vuonna 1840 pörssikauppaan otettiin käyttöön huutokauppajärjestelmä, jossa arvopaperit käytiin kauppaan tietyssä järjestyksessä. Yhden arvopaperin kauppa saatettiin näin päätökseen ennen seuraavan kaupan aloittamista.
Tämä niin sanottu huutokauppamenettely oli käytössä, kunnes pörssikauppa siirtyi vuonna 1988 sähköiseen kaupankäyntijärjestelmään, johon on liitetty tietojärjestelmä.
Alun perin kaupankäynnin kohteena olivat vain osakkeet ja joukkovelkakirjat, mutta vuodesta 1988 lähtien on käyty kauppaa myös optioilla, futuureilla ja muilla johdannaisilla.
Vuoteen 1974 asti pörssi sijaitsi Børsen-rakennuksessa, sen jälkeen Nikolaj Plads 6:ssa, jossa Nasdaq Copenhagen sijaitsee edelleen.
Kööpenhaminan pörssistä Nasdaq Copenhageniin.
Lainsäädännön mukaan pörssin vastuulla on varmistaa, että pörssitoiminta tapahtuu asianmukaisella ja luotettavalla tavalla. Tämä on toteutettava rakentamalla tarvittavat kaupankäynti- ja tietojärjestelmät. Lisäksi on varmistettava, että kauppa ja hinnoittelu tapahtuvat rehellisesti ja läpinäkyvästi.
Vuonna 1996 Kööpenhaminan pörssi muutettiin itsenäisestä laitoksesta osakeyhtiöksi, ja osakepääoma jaettiin pörssivälittäjien sekä osakkeiden ja joukkovelkakirjojen liikkeeseenlaskijoiden kesken.
Vuonna 1997 Tanskan optio- ja futuurien takausrahasto yhdistettiin Kööpenhaminan pörssiin, jolloin pörssi vastasi sekä kaupankäynnistä että optioiden ja futuurien takauksesta.
Vuodesta 1996 lähtien Kööpenhaminan pörssillä ei ole ollut yksinoikeutta pörssitoimintaan Tanskassa. Vuonna 2005 Kööpenhaminan pörssi myytiin ruotsalais-suomalaiselle OMX AB:lle ja liitettiin OMX:n Pohjoismaiden pörssiin, jonka vuonna 2007 osti yhdysvaltalainen pörssi Nasdaq, joka muutti nimensä Nasdaq OMX:ksi. Vuodesta 2015 nimi on ollut Nasdaq Copenhagen.
Soutu kesäolympialaisissa 1952 – miesten yksikkö

Helsingin olympiakisojen soudun yksikkökilpailuun osallistui 18 soutajaa.
Alkuerät.
Jokaisesta erästä kaksi nopeinta välieriin, muut 1.keräilyeriin.
1. erä
2. erä
3. erä
4. erä
Ensimmäiset keräilyerät.
Erien voittajat 2.keräilyeriin. Muiden kilpailu päättyy.
1. erä
2. erä
3. erä
4. erä
Välierät.
Kummankin erän voittaja loppukilpailuun, muut 2.keräilyeriin.
1. erä
2. erä
Toiset keräilyerät.
Erien voittajat loppukilpailuun.
1. erä
2. erä
3. erä
Kanelityranni

Kanelityranni ("Rhytipterna holerythra") on Keski- ja Etelä-Amerikassa tavattava tyranneihin kuuluva varpuslintu.
Taksonomia.
Aikaisemmin kanelityranni sijoitettiin kuuluvaksi kotingojen heimoon, mutta nykyään sen katsotaan olevan läheisempää sukua tyranneille. Myös lajin sukulaisuus ruostelaulutyranniin ("Laniocera rufescens") ja ruostekotingaan ("Lipaugus unirufus"), joita se muistuttaa ulkonäöltään, on ollut epäselvä.
Koko ja ulkonäkö.
Kooltaan kanelityranni on noin 20 cm. Selästään laji on väritykseltään yksivärisen ruosteenruskea. Päälaeltaan laji on hieman selkää tummempi. Vatsa on väriltään vaaleampi ja kellertävämpi. Ulkonäöltään kanelityranni muistuttaa huomattavasti ruostekotingaa, mutta on hieman pienempi ja rakenteeltaan solakampi. Myöskään nokka ei ole yhtä tukeva.
Levinneisyys ja elinympäristö.
Kanelityrannia tavataan Keski-Amerikassa Meksikon kaakkoisosista Panamaan ja Etelä-Amerikassa Kolumbiasta ja Ecuadorista. Linnun elinympäristöä ovat kosteat metsät alankomailla ja vuorten rinteillä. Kanelityrannin elinympäristöt sijaitsevat useimmiten alle 1 000 metrin korkeudella merenpinnasta.
Elintavat.
Kanelityrannit istuvat yleensä pareittain tai pieninä ryhminä puiden latvuksissa ja saattavat liittyä myös sekaparviin. Ravintonaan lintu käyttää hyönteisiä, joita se pyydystää ilmasta. Kolumbiassa lajin pesimäkausi kestää helmikuusta toukokuulle. Laji on mahdollisesti kolopesijä.
Joulun kulkuset

Joulun kulkuset on Aku Hirviniemen esittämän sketsihahmon Marja Tyrnin toinen musiikkialbumi. Warner Music Finland julkaisi albumin 17. marraskuuta 2010. Albumi nousi ilmestyttyään Suomen virallisen albumilistan 37:nneksi. Yhteensä albumi oli listalla kuusi viikkoa, parhaimmillaan sijalla 23.
Kappale ”Eikan kulkuset” julkaistiin singlenä 29. marraskuuta 2010. ”Leivotaan, leivotaan” -kappale julkaistiin singlenä jo 17. marraskuuta 2010.
Houtskarin vaakuna

Houtskarin vaakuna oli Houtskarin kunnan tunnus. Vaakunan hansalaiva-aihe viittaa sekä paikkakunnan vanhoihin merenkulkuperinteisiin sekä tarinaan siitä, että saaren asutus olisi hansojen peruja. Kalat viittaavat merikalastukseen.
Vaakunan selitys on ”hopeakentässä punainen kolmimastoinen hansalaiva purjehtimassa aaltokoroisella sinisellä tyviöllä, jossa kolme hopeista kalaa järjestettynä 2 + 1.” Vaakunan on suunnitellut Gustaf von Numers, ja Houtskarin kunnanvaltuusto hyväksyi sen kokouksessaan 16. toukokuuta 1951. Sisäasiainministeriö vahvisti vaakunan käyttöön 11. syyskuuta samana vuonna.
Vaakuna jäi epäviralliseksi kotiseutuvaakunaksi 2009, kun Houtskari yhdistyi Paraisten, Nauvon, Korppoon ja Iniön kanssa Länsi-Turunmaan (nyk. Paraisten) kaupungiksi.
Cabiria

Cabiria on italialainen historiallinen elokuva vuodelta 1914. Se sijoittuu Karthagoon toisen puunilaissodan aikaan. Cabiria on pieni tyttö, joka joutuu eroon perheestään Etnan purkauksen aikana. Kansallismielinen kirjailija Gabriele D’Annunzio osallistui elokuvan käsikirjoittamiseen. Eräiden Italian fasistien sittemmin omaksumien symbolien ja rituaalien, kuten roomalaisen tervehdyksen käytön on arveltu saaneen innoituksensa tästä elokuvasta.
Restauroitu versio esitettiin Berliinin elokuvajuhlilla vuonna 2007.
Peter Doyle

Peter Doyle (s. 8. heinäkuuta 1963) on yhdysvaltalainen ääninäyttelijä, joka tunnetaan myös salanimelle "Jim Taggert". Doyle on työskennellyt uransa alkuvaiheessa Animazelle ja sittemmin Bang Zoomille ja Media Conceptsille. Hän aloitti ääninäyttelemisen animaatioissa vuonna 1997 Black Jack, Street Fighter II V ja sarjojen myötä. Tuolloin hän käytti nimenään Randy Alania. Doyle on käyttänyt useita salanimiä tehdessään äänirooleja. 
Doyle on tehnyt myös äänirooleja videopeleihin vuodesta 2003. Hän oli muun muassa Kevin Moralesin äänenä Halo 2 pelissä ja teki sivuääniä peliin.
Neu

Neu (usein myös: v[Neu]) on japanilainen visual kei -yhtye. Yhtyeeseen kuului ennen laulaja Jun, kitaristi Nono, basisti Hixro ja rumpali Rei, mutta Jun ja Nono erosivat yhtyeestä ja tilalle tulivat laulaja Mitsu ja kitaristit Kayu ja Takumi. Jun sairastui kurkkusyöpään, joka oli syy uran lopetukseen.
Uudessa kokoonpanossa yhtye on julkaissut albumin nimeltä "Limit". Uusi single "Wave" julkaistiin vuonna 2010. Single sisältää kolme kappaletta: Wave, E.Y.E ja Existence\"oblivion\". Yhtye muutti myös ulkonäköään. "Limitin" aikana asut olivat pääosin vihreitä, mutta sittemmin ulkoasu on muuttunut monivärisemmäksi ja muutenkin monipuolisemmaksi.
Pohjosen poika

Pohjosen poika on suomalaisen rap-artisti Mikael Gabrielin toinen studioalbumi, joka julkaistiin 26. tammikuuta 2011 levymerkillä Universal. Levyn vastaavat tuottajat ovat OP Beats ja Mats Takila.
Albumi nousi Suomen virallisen listan sijalle 9.
Conte di Cavour -luokka

Conte di Cavour -luokka oli Italian kuninkaallisen laivaston kolmen vuonna 1914 valmistuneen taistelulaivan muodostama alusluokka ensimmäisessä ja toisessa maailmansodassa.
Taustaa.
Italian laivastolle valmistui 1913 ensimmäinen dreadnought-taistelulaiva "Dante Alighieri", joka oli sekä nopea että vahvasti aseistettu. Alus oli kuitenkin vanhentunut jo valmistuessaan. Lisäksi Itävalta-Unkari oli toukokuussa 1910 laskenut vesille ensimmäisen neljästä vastaavasta aluksestaan, joka tosiasiassa saatiin palvelukseen jo ennen italialaista alusta. Myös Ranska oli tilannut kaksi vastaavaa alusta vuosille 1910 ja 1911, mikä pakotti Italian aloittamaan uusien aluksien suunnittelun säilyttääkseen tasapainon Välimerellä.
Tilaus.
Italian hallitus hyväksyi 2. joulukuuta 1909 kolmen aluksen tilauksen, mihin tarvittavat varat budjetoitaisiin seuraavalle vuodelle. Suunnittelun perustana amiraali Edoardo Masdealla oli suuremmalla uppoumalla ja paremmalla suojalla varustettu "Dante Alighieri", jolloin luokan alukset olisivat hitaampia kuin edeltäjänsä. Lisäksi alusten aseistusta vahvennettiin lisäämällä yksi kahdentoista tuuman tykki.
Luokan aseistus koostui kolmestatoista Armstrong Whitworthin toimittamasta 305 millimetrin tykistä asennettuina viiteen torniin. Kolme kolmoistykkitornia asennettiin A-, Q- ja Y-torneiksi ja kaksoistykkitornit B- ja X-torneiksi. Alusten propulsiojärjestelmä koostui neljästä akselista, joihin oli suoraan kytketty turbiinit. Höyry tuotettiin "Giulio Cesaressa" 24 hiiltä ja öljyä polttavalla Bleychnyde-kattilalla ja kahdessa muussa 12 Babcock-kattilalla.
Kalannin vaakuna

Kalannin vaakuna oli Kalannin kunnan tunnus. Vaakunan aihe viittaa pitäjän sijaintiin Vakka-Suomessa ja sen varhaiseen asutukseen.
Vaakunan selitys on ”Punaisessa kilvessä aaltokoroinen hopeahirsi. Yläkentässä kultainen, mustalla raudoituksella varustettu matkavakka. Alakentässä kultainen koukkuaura, jonka kärki on musta.” Vaakunan on suunnitellut A. W. Rancken, ja Kalannin kunnanvaltuusto hyväksyi sen kokouksessaan 18. joulukuuta 1950. Sisäasiainministeriö vahvisti vaakunan käyttöön 21. huhtikuuta 1951.
Vaakuna jäi epäviralliseksi kotiseutuvaakunaksi 1993, kun Kalanti liittettiin Uuteenkaupunkiin.
Asylum (Disturbedin albumi)

Asylum on Disturbedin viides studioalbumi, joka julkaistiin 31. elokuuta 2010. Albumin julkaisupäivän jälkeen Disturbed aloitti Asylum Tour -kiertueen. Albumista julkaistiin myös rajoitettu painos, joka sisältää bonuskappaleet ”Down with the Sickness (live)” ja ”Stricken (live)” sekä "Decade of Disturbed" -DVD:n.
"Asylum" sijoittui Billboard-listalla ensimmäiseksi ja myi kultaa Yhdysvalloissa. Suomen albumilistalla albumi sijoittui toiseksi ja pysyi listalla seitsemän viikkoa.
Yksinäinen nainen

Yksinäinen nainen ("Charulata") on intialainen elokuva vuodelta 1964. Se perustuu Rabindranath Tagoren pienoisromaaniin "Nastanirh".
Tarina sijoittuu 1800-luvun loppupuolen Kalkuttaan. Sen päähenkilönä on sivistynyt, mutta ikävystynyt kustantajan rouva.
Kangaslammin vaakuna

Kangaslammin vaakuna oli Kangaslammin kunnan tunnus. Vaakunan aiheen lumpeen lehti viittaa kunnan nimen jälkiosaan.
Vaakunan selitys on ”mustassa kentässä kultainen vesilehti.” Vaakunan on suunnitellut Kaj Kajander, ja Kangaslammin kunnanvaltuusto hyväksyi sen kokouksessaan 29. kesäkuuta 1965. Sisäasiainministeriö vahvisti vaakunan käyttöön 4. marraskuuta samana vuonna.
Vaakuna jäi epäviralliseksi kotiseutuvaakunaksi 2005, kun Kangaslampi liittettiin Varkauden kaupunkiin.
Partille

Partille on samannimisen Partillen kunnan keskustaajama Länsi-Ruotsissa, Länsi-Götanmaan läänissä lähellä Göteborgia. Göteborgin taajama ulottuu kuntarajan yli Partilleen. Partillessa asui vuoden 2010 lopussa 29 444 Göteborgin taajamaan luettavaa asukasta.
Media.
Verkkolehti Partille Tidning ilmestyy näköisversiona kolmesti viikossa.
Feldberg (yhtye)

Feldberg on tammikuussa 2009 perustettu islantilainen duo, jonka muodostavat aiemmin kolme albumia Euroopassa julkaissut muusikko Eberg eli Einar Tönsberg sekä jazzlaulaja Rósa Birgitta Ísfeld, joka on ollut islantilaisen Sometime-popyhtyeen jäsen. Eberg ja Ísfeld tapasivat yhteisen ystävän kautta, ja päättivät kutsua yhtyettään nimellä Feldberg. Yhtye kokoontui jokaisena tiistai-iltana muutaman kuukauden ajan tekemään kappaleita.
Nova Telecom -yhtiö käytti keväällä 2009 yhtyeen kappaletta "Don't Be A Stranger" mainoksessaan, jonka jälkeen kappale julkaistiin singlenä. Lisäksi kappale on mukana useilla islantilaisilla kokoelma-albumeilla. Feldbergin ensimmäinen albumi "Don't Be A Stranger" ilmestyi Islannissa lokakuussa 2009 Cod Music -levy-yhtiön kautta. Rallye-levy-yhtiö julkaisi "Don't Be A Stranger" -albumin Japanissa vuonna 2010. Feldbergin kappale "Dreamin"' on mukana ranskalaisen Kitsuné Maisonin huhtikuussa 2010 julkaistulla kokoelma-albumilla.
Vuonna 2010 pidetyssä Icelandic Music Award -tilaisuudessa Feldberg oli ehdolla vuoden kappaleen, vuoden säveltäjän sekä vuoden albumin palkinnon saajaksi. Yhtyeen "Dreamin"'-kappale voitti tilaisuudessa vuoden kappaleen palkinnon.
Falstaff (elokuva)

Falstaff on Orson Wellesin ohjaama elokuva vuodelta 1966. Se perustuu katkelmiin viidestä William Shakespearen näytelmästä. Welles itse esittää Sir John Falstaffia, Keith Baxter on prinssi Hal, sittemmin kuningas Henrik V ja John Gielgud nähdäänHenrik IV:n roolissa. Jeanne Moreau vilahtaa cameo-roolissa Doll Tearsheetina.
Henry Tizard

Henry Thomas Tizard (23. elokuuta 1885 Gillingham, Englanti – 9. lokakuuta 1959 Fareham, Englanti) oli englantilainen kemisti, keksijä ja Lontoon Imperial Collegen rehtori. Hän oli myös merkittävä tiedevaikuttaja, jonka johtama valtuuskunta teki tiedevaihtoa Yhdysvalloissa toisen maailmansodan aikana.
Ura.
Valmistumisensa jälkeen Tizard aloitti Royal Institutionissa vuonna 1909. Hän tutki indikaattorien värinmuutosta. Vuodet 1911–1914 hän opetti Oriel Collegessa. Ensimmäisen maailmansodan syttymisen jälkeen Tizard liittyi kuninkaalliseen linnoitustykistöön, mutta jo vuonna 1915 hän siirtyi vastaperustettuun kuninkaallisiin lentojoukkoihin. Sodan jälkeen hän palasi Oxfordin Oriel Collegeen, ja hänestä tuli vuonna 1920 yliopiston kemiallisen termodynamiikan apulaisprofessori.
Tizardista tuli Imperial Collegen rehtori vuonna 1929. Hän toimi virassa vuoteen 1942. Hänellä on merkittävä asema yliopiston historiassa, sillä hänen aikanaan oppilaitos laajeni merkittävästi. Hän hankki Harlingonin läheltä maita yliopiston urheilukentäksi, ja hän oli luomassa South Kensingtonin kampusaluetta, jonka paikka oli jo suunniteltu muuhun käyttöön.
Vuonna 1922 Tizard nimettiin hallituksen tieteellisen ja teollisen tutkimusosaston apulaisjohtajaksi, ja vuonna hän 1927 hän nousi osaston johtoon. Tizard kuului myös aeronautiikan tutkimuskomiteaan, jonka puheenjohtajana hän toimi 1933–1943. Vuonna 1932 Tizard aloitti kansallista ilmapuolustusta tutkivan komitean johdossa. Hänen ansiostaan Robert Watson-Wattin ehdottama tutkajärjestelmä otettiin käyttöön Yhdistyneessä kuningaskunnassa ja saatiin toimintavalmiiksi ennen toista maailmansotaa.
Tizard esitti vuoden 1940 alussa, että brittiläiset tekisivät informaatiovaihtoa Yhdysvaltain kanssa tutka-asioissa. Tämä hyödyttäisi myös brittejä sotatoimissa, sillä Yhdysvalloissa oli huomattavasti paremmat tuotantomahdollisuudet. Vaikka Winston Churchill ja Watson-Watt olivat ehdotusta vastaan, Tizard lähetti ystävänsä Archibald Hillin Washingtoniin tutkimaan vaihtokaupan mahdollisuutta. Hillin raportti oli positiivinen, ja Tizardin johtama valtuuskunta saapui Washingtoniin 12. syyskuuta. Neuvottelut olivat onnistuneet, ja vaihtokaupan merkittävin osa oli brittien kehittämä ontelomagnetroni, joka joudutti Yhdysvaltain tutkatutkimusta.